Ulla Tørnæs (V), 2008-04-30:
Når man som jeg har siddet og lyttet meget intenst til debatten her, kan man få det indtryk, at Danmark stort set ikke bidrager til at løfte en stor humanitær opgave.
Det er jeg ked af, for det gør Danmark naturligvis.
Jeg vil gerne benytte lejligheden til sådan lige her i overskrifter at gennemgå, hvad det så rent faktisk er, Danmark gør.
Men forinden har vi på en anden appel fra WFP bidraget med 20 mio. kr., og det vil sige, at vi altså ekstraordinært har givet 45 mio. kr. til WFP.
Ud over det har vi bidraget med de 50 mio. kr. til UNICEF, som går målrettet til børns ernæring i Afrika.
Det er de beløb, der har været nævnt her, men det gør det jo ikke alene.
Danmark bidrager faktisk med rigtig mange andre elementer i vores samlede bistand, som er med til at løfte også akutte opgaver.
Vi bidrager med ca. 500 mio. kr. til vores humanitære bistand, som ikke har været nævnt her, og ud over det bidrager vi med ca. 300 mio. kr. til vores nærområdeindsats, hvor der også er et stort element af humanitær bistand.
Oven i det kommer der yderligere 500 mio. kr. i kernebidrag til FN-organisationerne, herunder 240 mio. kr. til WFP, som bliver brugt målrettet til akut fødevarehjælp, »Food for Work Programme« og »Food for Education Programme« osv.
Så jeg synes i hvert fald, at de elementer er vigtige at have med, når vi her diskuterer, hvad Danmarks indsats er som bidrag til at løfte den helt akutte opgave, som vi står over for.
Så har der været talt meget om Ban Kii-Moons initiativ, som kom i går.
Jeg synes, det er godt, at generalsekretæren har valgt at sætte sig i spidsen for et sådant koordinerende initiativ imellem FN-organisationerne og Verdensbanken.
Jeg synes, det er godt og rigtigt, at det er FN’s generalsekretær, der sætter sig i spidsen for det.
Må jeg så bare sige to ord om den WFP-appel, som har været omdrejningspunktet for meget af diskussionen her i dag.
Altså, appellen er på samlet set 750 mio. dollar, og i dag er der altså kommet tilsagn om 520 mio. dollar.
Det vil sige, at der er en dækning på knap 70 pct., og det er faktisk ganske flot, når vi sammenligner med, hvad der typisk sker, når der kommer nogle store appeller.
Men selvfølgelig, som det også har været nævnt af flere af ordførerne, følger vi det jo nøje løbende.
Vi følger hele tiden, om der er brug for nye danske indsatser.
Jeg synes også, det er værd at nævne en vigtig pind i det forslag til vedtagelse, som VKO har fremsat, nemlig pinden om de 0,7 pct. og de rige landes bidrag.
Hvis de øvrige rige lande kom op på 0,7 pct., ville der faktisk været 260 mia. dollar til udviklingsbistand.
Og det kunne man så passende gøre ved at leve op til den gamle målsætning om at bidrage med 0,7 pct.
Det var den korte sigt.
Vi har ikke haft særlig meget tid til at koncentrere os om den lange sigt, og der fornemmer jeg også at vi måske er lidt mere enige.
Det hænger sammen med Paris-erklæringen og donorsamarbejdet og harmoniseringen blandt donorerne, som vi arbejder hårdt og ihærdigt på for at sikre, at vi har så effektiv en bistand som overhovedet muligt.
Så jeg ser gerne, at IFU og andre af vores erhvervsinstrumenter i højere grad får landbrug højt på deres dagsorden.